চাকুলিয়া কাণ্ডে ২০ লক্ষের ক্ষয়ক্ষতি, আটক ১০, এখন কী অবস্থা?

উত্তর দিনাজপুর: এসআইআর-এর (SIR) শুনানি চলাকালীন ‘লজিক্যাল ডিস্ক্রিপেন্সি’ নামে সাধারণ মানুষকে হয়রানির অভিযোগ তুলে স্থানীয়দের প্রতিবাদ (Protest) ঘিরে অগ্নিগর্ভ হয়ে ওঠে উত্তর দিনাজপুরের (Uttar Dinajpur) চাকুলিয়া (Chakulia)। বৃহস্পতিবার সকাল থেকেই ক্ষুব্ধ জনতা টায়ার জ্বালিয়ে পথ অবরোধ করে বিক্ষোভ শুরু করেন। পরিস্থিতি আরও জটিল হয়ে ওঠে যখন উত্তেজিত জনতা বিডিও অফিস চত্বরে ঢুকে ভাঙচুর চালায় বলে অভিযোগ।

এই ঘটনার সময় পুলিশ ও জনতার মধ্যে ধস্তাধস্তি হয়। পুলিশের অভিযোগ, বিক্ষোভকারীদের একাংশ পুলিশের লক্ষ্য করে ইট-পাথর ছোড়ে। অন্যদিকে জনতার দাবি, পুলিশের লাঠিচার্জে বেশ কয়েকজন বাসিন্দা আহত হন। পালটা ইটের আঘাতে চাকুলিয়া থানার আইসি গুরুতর জখম হন। সংঘর্ষে একাধিক পুলিশ কর্মীও আহত হয়েছেন।

আরও পড়ুন: শুনানি গ্রামেই করার দাবিতে উত্তেজনা, মঙ্গলকোটে ৩ বিএলও-কে পঞ্চায়েত অফিসে তালাবন্দি

ঘটনার পর পরিস্থিতি নিয়ন্ত্রণে আনতে পুলিশ ব্যাপক তৎপরতা শুরু করে। জেলা পুলিশ সুপার জবি থমাস জানিয়েছেন, এই ঘটনায় জিজ্ঞাসাবাদের জন্য ১০ জনকে আটক করা হয়েছে। বর্তমানে পরিস্থিতি নিয়ন্ত্রণে রয়েছে এবং এলাকায় বিশাল পুলিশ বাহিনী মোতায়েন করা হয়েছে।

চাকুলিয়ার শুনানি কেন্দ্রে ভাঙচুরের ঘটনায় গোয়ালপোখর ২ ব্লকের বিডিও এবং গোয়ালপোখর বিধানসভার এইআরও চাকুলিয়া থানায় অভিযোগ দায়ের করেছেন। ঘটনায় জড়িত সন্দেহে ১১ জনের বিরুদ্ধে এফআইআর রুজু হয়েছে। পুলিশ সূত্রে জানা গিয়েছে, বিডিও অফিসে ভাঙচুরের ফলে প্রায় ২০ লক্ষ টাকার সরকারি সম্পত্তি নষ্ট হয়েছে।

এই ঘটনায় ‘প্রিভেনশন অব ড্যামেজ টু পাবলিক প্রপার্টি অ্যাক্ট, ১৯৮৪’-এর তিন ধারাসহ ভারতীয় ন্যায় সংহিতার (BNS) ১১৫(২), ১১৭(২), ১২১(২), ১২৬(২), ১৩২, ৩(৫), ৩২৪(৫), ৩২৬(g), ৩২৯(৪) এবং ৩৫১(২) ধারায় মামলা রুজু করা হয়েছে।