ইটাহারের উদ্দেশে অভিষেক, বেহালা ফ্লাইং ক্লাব থেকে উড়ল চপার

ওয়েবডেস্ক- রাজ্য জুড়ে প্রচারের লক্ষ্যমাত্রা নিয়েছেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় (Trinamool All India General Secretary Abhishek Banerjee) । সেই মতো ইটাহারে (Itahar) যাচ্ছেন অভিষেক। সেখানেই ভোট প্রচার সহ একাধিক কর্মসূচি রয়েছে তৃণমূলের সেকেন্ড ইন কমান্ডের। আজ বেহালা ফ্লাইং ক্লাব (Behala Flying Club) থেকে নির্দিষ্ট সময়ে নিজের কপ্টারেই রওনা দিলেন অভিষেক।

গতকাল বীরভূমের রামপুরহাটে সভা ছিল অভিষেকের, কিন্তু চপার বিভ্রাটের কারণে তাঁকে প্রায় আড়াই ঘণ্টার উপর বেহালা ফ্লাইং ক্লাবেই বসে থাকতে হয়। তার পরেও অনুমতি না মেলায় তিনি হেমন্ত সোরেনের কপ্টার ভাড়া নিয়ে রামপুরহাটে পৌঁছান। সেখানে পৌঁছে বিজেপির বিরুদ্ধে ষড়যন্ত্রের অভিযোগ তুলে ক্ষোভ উগরে দেন তিনি।

আরও পড়ুন- হেমন্ত সোরেনের চপারে অবশেষে রামপুরহাটে পৌঁছলেন অভিষেক

আজ ইটাহারে একাধিক কর্মসূচি রয়েছে। এসআইআর আতঙ্কে মৃতদের পরিবারের সঙ্গে দেখা করবেন বালুরঘাটে। সেই কর্মসূচি সেরে তপনে পরিযায়ী শ্রমিকদের সঙ্গে দেখা করবেন। সন্ধ্যায় উত্তরবঙ্গের বিধায়কদের সঙ্গে বৈঠক। বৃহস্পতিবার ফের মালদহে জনসভা রয়েছে তাঁর।

ছাব্বিশের নির্বাচনকে পাখির চোখ করে রাজ্যজুড়ে মাসব্যাপী কর্মসূচি ঘোষণা করেছেন অভিষেক বন্দ্যোপাধ্যায়। প্রায় ১৯ দিনে ২৬টি সভা করার পরিকল্পনা আছে তার। সেই মতোই মঙ্গলবার বীরভূম যাওয়ার কথা ছিল। ফ্লাইং ক্লাবে গিয়েও নির্ধারিত সময়ে হেলিকপ্টারে চড়ার অনুমতি পাননি অভিষেক। প্রবল নাজেহাল হতে হয় অভিষেককে।