নদীতে হাঁটু সমান জল, হাত দিলে উঠে আসছে কার্তুজ

ইসলামপুর: নদী থেকে উঠে আসছে গোছা গোছা বন্দুকের কার্তুজ (Bullets Found River)। মঙ্গলবার সকালে ঘটনাটি ঘটেছে উত্তর দিনাজপুর (North Dinajpur) জেলার ইসলামপুর (Islampur) থানার খবরগাঁও এলাকায়। ওই এলাকার উপর দিয়ে বয়ে গিয়েছে দোলঞ্চা নদী। সেখানে নদীর জল থেকে মাছ নয়, উঠে আসছে গোছা গোছা কার্তুজ। এলাকার বাসিন্দারা নদীতে কার্তুজ খুঁজে বেড়াচ্ছেন।

স্থানীয় সূত্রে জানা গিয়েছে, এদিন সকালে খবরগাও এলাকায় দোলঞ্চা নদীতে স্নান করতে নামে এলাকার কিছু শিশুরা। নদীতে স্নান করতে নেমে উদ্ধার হয় বেশ কয়েকটি কার্তুজ। আর সেই কার্তুজ নিয়ে শিশুদের খেলতে দেখেন স্থানীয় বাসিন্দারা। মঙ্গলবার সকাল হতেই কার্তুজ খোঁজা শুরু করেন স্থানীয় বাসিন্দারা। নদীতে হাঁটু সমান জল রয়েছে। হাত দিলেই তলা থেকে বেরিয়ে আসছে কার্তুজ। খবর জানাজানি হতেই এলাকায় চাঞ্চল্য ছড়িয়ে পড়ে। উদ্ধারও হয়েছে অন্তত ৫০টির বেশি কার্তুজ। ইসলামপুর থানায় অভিযোগ জানানো হয়েছে। মঙ্গলবার সকালে সেখানে পৌঁছেছে পুলিশ। বিষয়টি খতিয়ে দেখা গিয়েছে। পুলিশের প্রাথমিক অনুমান, কেউ বা কারা এই কার্তুজ গুলি নদীতে ফেলে দিয়েছে। তবে কি কারণে ওই কার্তুজ কে বা কারা মজুত করে রেখেছিল তা জানা যায়নি।

আরও পড়ুন: ওষুধ বিক্রির আড়ালে বেআইনি কাজ! গ্রেফতার ফার্মেসি মালিক

অন্য খবর দেখুন